Jugra

Jugra (Jawi: جوݢرا) ialah sebuah petempatan yang terletak di daerah Kuala Langat, Selangor, Malaysia. 

Ia berhampiran Pulau Carey, Kanchong Darat, Banting, Jenjarom dan Sungai Buaya. 

Jugra menghadap ke Selat Melaka dan berdekatan muara Sungai Langat. 

Jugra juga meliputi kawasan Bukit Jugra, Pantai Kelanang, Kampung Sungai Arak dan Kampung Chodoi.

 Asal nama 
Dapatan antropologi mengesahkan nama Jugra terbit daripada gelaran pembesar Senoi, Jukrah atau Jurukrah yang bertugas sebagai pembesar taraf kecil yang mengerah anggota-anggota kelompok, dan terkait dengan istilah Melayu jurukerah. Jugra disebut sebagai Sugĕrĕ atau juga Jugra dalam bahasa asli Mah Meri.Nicole Kruspe and Azman Zainal (2010). A Dictionary of Mah Meri as Spoken at Bukit Bangkong. Oceanic Linguistics Special Publication No.36. University of Hawai'i Press. Honolulu.

 Sejarah 
Rekod berkenaan petempatan Jugra telah dikatakan wujud sejak abad ke-15 ketika di bawah pemerintahan Kesultanan Melayu Melaka.

Pada zaman pemerintahan Sultan Abdul Samad yang memerintah negeri Selangor dari 1859 hingga 1898, Bukit Jugra telah dijadikan tempat bersemayam Sultan Selangor. Rumah api Bukit Jugra dibina di puncak Bukit Jugra.  Istana Jugra pula dibina baginda pada 1870-an. Sampan, perahu dan tongkang yang membawa bijih timah dari Kajang, Balakong, Hulu Langat, Semenyih dan lain-lain dibawa keluar melalui Sungai Langat dan membayar cukai di Jugra.

Bukit Jugra merupakan tempat strategik kerana berhampiran dengan laut, menghadap perairan Selat Melaka dan ingin dimajukan sebagai kota maritim. Bukit Jugra berasal dari sebuah perkampungan kecil Melayu yang bernama Tanjung Kera, dan dinamakan oleh kerana banyaknya kera di sini. Walau bagaimanapun, kera tidak begitu sesuai dengan status baharu Jugra sebagai kawasan istana lalu ditukar nama kepada Bandar Temasya.

 Geografi 
Bukit Jugra ada tiga punca bukit yang menempatkan makam-makam diraja negeri, bangunan lama para pembesar dan kerabat diraja, serta rumah api Bukit Jugra setinggi 146 meter dibina pada 1976 dan ditadbir oleh Jabatan Marin Malaysia.

 Kemudahan asas 
Pendidikan 
 SMK Jugra
 SK Jugra
 SRA Seri Jugra
Berdekatan dengan Jugra:
 Sekolah Menengah Sains Banting
 Kolej Komuniti Kuala Langat 
 Kolej Matrikulasi Selangor

Tempat beribadat 
 Masjid Al-Muttaqin 
 Tokong Cina Tian Bao Gong
 Tokong Cina Hashan Laowang

Tempat menarik 
 Taman Rekreasi Bukit Jugra 
 Denai Bukit Jugra
 Taman Paragliding Bukit Jugra 
 Muzium Tapak Jugra

Tempat bersejarah 
 Pejabat Daerah Lama Jugra
 Rumah Api Bukit Jugra
 Makam Raja Berayun (Raja Ibrahim)
 Makam Panglima Jagus Putra
 Makam Almarhum Sultan Abdul Samad

 Gambar 

 Lihat juga 
 Muzium Tapak Jugra

Rujukan

Kategori:Selangor